Kes saavad proteesihüvitist?
Eakad ja töövõimetuspensionärid saavad Eesti Haigekassalt taotleda proteesihüvitist.
Eakad ja töövõimetuspensionärid saavad Eesti Haigekassalt taotleda proteesihüvitist.
Proteesihüvitist summas 255,65 eurot saavad taotleda vähemalt 63aastased kindlustatud ning vanadus- ja töövõimetuspensionärid. Hüvitist saab kasutada kolme aasta jooksul alates teenuse osutamisest. Hüvitise taotlemiseks on kaks võimalust − taotluse võib esitada kas proteesitegijale või haigekassale.
Kui pensionärile pole varem hambaproteese valmistatud, hakatakse kolmeaastast perioodi arvestama teenuse osutamise kuupäevast. Uuesti tekib tal hambaproteeside hüvitise taotlemise õigus siis, kui sellest kuupäevast on möödunud kolm aastat ning ta pöördub hambaproteeside parandamiseks või uute proteeside tellimiseks hambaarsti juurde.
Hüvitisest kasutamata jäänud osa järgmisse perioodi edasi ei kandu.
Hüvitist võib taotleda sõltumata kulutuse toimumise kohast. Teenust võib olla osutatud kas Eestis või välisriigis. Blanketi hüvitise taotlemiseks saab haigekassa klienditeenindusbüroodest, haigekassa kodulehelt www.haigekassa.ee ja postkontoritest üle Eesti. Avalduse koos lisadokumentidega saab tuua haigekassa klienditeenindusbüroosse, saata posti teel või skaneerituna e-postiga.
Hüvitis kantakse isiku pangakontole hiljemalt 90 päeva jooksul alates korrektsete dokumentide laekumisest haigekassasse. Kui hüvitist soovitakse kolmanda isiku (nt abikaasa, lapse) kontole, tuleb see avaldusel märkida.
Kellel on õigus saada vältimatut abi?
Nii ravikindlustatud kui ka ravikindlustuseta täiskasvanutel on õigus saada tasuta vältimatut hambaravi, mida osutatakse siis, kui abi edasilükkamine või selle andmata jätmine võib põhjustada abivajaja surma või püsiva tervisekahjustuse. Seda, kas tegu on vältimatu abiga, otsustab hambaarst.
Vältimatu abi saamiseks tuleb pöörduda haigekassa lepingupartnerite poole, vastasel juhul tuleb ravi eest tasuda endal.
Summa: 28,77 eurot